KIRJALLINEN KYSYMYS E-2071/01 esittäjä(t): Raina Echerer (Verts/ALE) komissiolle. Life-ympäristöohjelmaa koskeva tuki.



Virallinen lehti nro 093 E , 18/04/2002 s. 0055 - 0056



KIRJALLINEN KYSYMYS E-2071/01 esittäjä(t): Raina Echerer (Verts/ALE) komissiolle (13. heinäkuuta 2001) Aihe: Life-ympäristöohjelmaa koskeva tuki Neuvosto vahvisti Life-ympäristöohjelmaa koskevan tuen 610 miljoonan euron suuruiseksi vuosille 20002004. Parlamentti piti tätä ohjemaa kuitenkin niin tärkeänä, että se päätti korottaa määrärahoja 680 miljoonaan euroon. Life-ympäristöohjelman hallinnoinnista vastaava komitea, joka kokoontui 18. kesäkuuta 2001, päätti myöntää ympäristöhankkeille tukea 62 miljoonaa vuosiksi 20002001. Jos määrärahat olisi myönnetty parlamentin päätöstä vastaavasti, komitea olisi voinut hyvinkin myöntää hankkeille määrärahoja 82 miljoonaa euroa. Komissio painotti komitean kokouksessa, että hankkeita oli esitetty liian vähän. Tosiasiassa useita myönteisiksi arvioituja hankkeita jäi käsittelemättä. Syyn väitettiin olevan se, että organisatoriset ja hallinnolliset edellytykset eivät täyttyneet suuremman määrärahamäärän myöntämiseksi. Tästä syystä yleiseen talousarvioon on palautettu määrärahoja 20 miljoonaa euroa, jotka siten peruutetaan. Kuinka monta hanketta Life-ympäristöohjelman hallinnoinnista vastaavalle komitealle oli toimitettu hyväksymistä varten 18. kesäkuuta 2001? Kuinka moni hanke saavutti arvioinnin yhteydessä tarvittavat 41 pistettä tai enemmän? Kuinka monelle hankkeelle tukea lopulta myönnettiin? Miksi myönteisiksi arvioituja hankkeita hylättiin? Aiotaanko kaikki määrärahat eli 680 miljoonaa euroa käyttää? Jos ei, miksi, jos ehdotetut hankkeet ovat riittävän hyviä? Katsooko komissio olevansa sidoksissa päätöksiin, jotka parlamentti antaa Life-ympäristöohjelmaa koskevista määrärahoista? Margot Wallströmin komission puolesta antama vastaus (7. syyskuuta 2001) Ympäristön LIFE-tukeen varattu kokonaisbudjetti kaudelle 20002004 on 640 miljoonaa euroa. Komissio selvittää valintansa perustana olleita syitä seuraavasti: Kaiken kaikkiaan 369 hanketta arvioitiin hakukelpoisiksi, ja niistä 157:llä oli 41 pistettä tai enemmän. Näiden perusteella laadittiin alustava luettelo 136 hankkeesta, joka esiteltiin jäsenvaltioille 14. maaliskuuta 2001. Hankkeiden katsottiin olevan rahoitukseen riittävän tasokkaita, ja luettelo koski 89,3 miljoonan euron rahoitusta, eli käytettävissä olevia resursseja vastaavaa summaa, johon on lisätty 10 prosentin suuruinen lisäsumma. Alustavan luettelon hankkeet valittiin niiden pistemäärän sekä sellaisen komission aiemman käytännön perusteella, jonka mukaan ehdotus alustavaksi luetteloksi ylittää 10 prosentilla yhteisön rahoituksen mahdollisuudet. Hallintokomitean kokousta edeltäneiden viikkojen aikana useat hankkeet vedettiin hausta pois tai niihin ei kelpuutettu komission esittämiä muutoksia hankkeen hyväksyttävyyden varmistamiseksi. Hankkeiden määrä putosi siten 116:een ja rahoituksen määrä 62,4 miljoonaan euroon. Komissio selittää päättäneensä jättää esittämättä muita hankkeita alkuperäisen luettelon rinnalle, jotta vältyttäisiin rahoittamasta hankkeita, joiden taso kenties ei olisi riittävä. Toimenpide olisi myös tuntuvasti lisännyt komission työmäärää. Komissio sitoutuu parlamentin päätökseen, mikäli se saa sellaisia tarvittavan tasokkaita hankkeita, jotka ansaitsevat yhteisön rahoitusta, ja mikäli sillä on käytössään riittävät varat. Tiedoksi parlamentin jäsenelle kerrottakoon, että hankkeiden hallinnollisia rasitteita lisää tällä hetkellä sellaisten hankkeiden suuri määrä, joissa määräaikoja ja aiempia sitoumuksia ei kunnioiteta. Tämä johtuu pääasiassa siitä, että joidenkin hankkeiden ei alussa ollut ajateltu aiheuttavan niin paljon muutoksia ja mukautuksia toteuttamisprosessinsa kuluessa. Moni hanke ei saavuttanut odotettuja tuloksia, minkä vuoksi suuri osa myönnetyistä varoista jouduttiin perimään takaisin. Tilanne osoittaa selvästi, että epäonnistumisen riskin pienentämiseksi hankkeiden on oltava korkeatasoisia ja sisällöltään yhtenäisiä.